Superligaklubben AaB må igen betale flere tusinde kroner, som resultat af ulovlig adfærd fra holdets medrejsende fans under en kamp. Denne gang er det efter nordjydernes udekamp mod AC Horsens, hvor det lykkedes den nedrykningstruede klub at vinde 4-0, at man har fået en bøde på 55.000 kroner. Det fremgår af DBU's hjemmeside . Romerlys i massevis Årsagen til bøden er 12 romerlys, der er blevet tændt før og under opgøret blandt de medrejsende fans. 10 af romerlysene blev tændt inden kampstart, et i det 41. minut og det sidste i det 70. minut. Dog blev der også registregeret et romerlys i det 22. minut fra hjemmeholdets tilskuere. Anden bøde på kort tid Det er ikke længe siden, at den nordjyske klub modtog en bøde for at have antændt to romerlys i opgøret ude mod OB , hvor superligaklubben tabte med 1-2. Dengang lød beløbet på 20.000 kroner. Men det er langt fra de eneste to episoder, hvor klubbens fans har benyttet sig af det ulovlige pyroteknik, som det hedder. - Fodboldens Disciplinærinstans bemærker, at det i AaB’s tilfælde er den 14. indberetning instansen sanktionerer indenfor de seneste 12 måneder, lyder det i kendelsen.

Referat:
Nordjyderne må endnu en gang have pungen op ad lommen.